|  |
| --- |
| ***Директни плащания*** |

**1. На 31 май 2022 г. приключва срокът за промени в заявленията за подпомагане с директни плащания без санкция**. От 17 до 31 май кандидатите за подпомагане могат правят промени в заявленията и в приложените документи, включително да добавят допълнителни схеми и мерки, както и земеделски парцели и/или животни по заявените схеми и/или мерки. Когато кандидатът за подпомагане промени подаденото заявление след 31 май, се намаляват полагащите му се плащания за извършените промени с 1% за всеки работен ден закъснение. Промените се правят чрез предоставяне на попълнен и подписан от кандидата екземпляр на заявление за подпомагане, с отбелязана секция за редакция. Екземплярът се представя за въвеждане на данните от него в съответната ОСЗ, в която са били въведени данните от заявлението за подпомагане на кандидата. Когато кандидатът подаде заявление за подпомагане в периода от 17 май до 10 юни 2022 г., се намаляват полагащите му се плащания с 1% за всеки работен ден закъснение. Заявление за подпомагане не може да бъде подадено по-късно от 10 юни 2022 г.

**2. В брой 38 на Държавен вестник от 20.05.2022 г. беше публикувана Наредба за допълнение на Наредба № 3 от 2015 г. за условията и реда за прилагане на схемите за директни плащания, за която информирахме в инфошийт от 18.04.2022 г.** Допълнението на наредбата е в съответствие с Решението на ЕК за земите под угар, взето на 23 март 2022 г. във връзка със застрашената продоволствена сигурност на фона на войната в Украйна и националното решение за прилагане на трите дерогации в областта на зелените директни плащания за Кампания 2022. Земята, заявена за подпомагане като оставена под угар ще може да се използва за производството на храни и фуражи, като за нея земеделските стопани ще получат плащане за екологизиране.

|  |  |
| --- | --- |
| ***ОСП 2023-2027 г.*** |  |

**3. Еко схемата за поддържане и подобряване на биоразнообразието в горски екосистеми ще се прилага в рамките на обработваеми земи, които са обградени от горски територии и/или попадат в територии на ловни стопанства и/или са гранични на такива.** Интервенцията цели да окаже благоприятен ефект върху статуса на биологичното разнообразие в горските екосистеми като въвежда практика в граничните земеделски земи да се отглеждат култури, достигнали степен на зрялост, които са благоприятни за изхранване на диви животни. Отглежданите култури не се третират с продукти за растителна защита, което повишава екологичната стойност на практиката като намалява химическия натиск върху земеделската площ. Отглежданите земеделски култури в рамките на интервенцията не се използват за добиване на продукция, а се оставят за изхранване на дивите животни и птици, което е насочено към подобряване на биологичното разнообразие. Не трябва да се извършват обработки на почвената повърхност в периодите на гнездене на птиците. Индикативната годишна ставка за всяка от годините в периода 2023-2027 г. е 210,85 евро/ха. Планира се бюджетът по интервенцията да бъде 8 564 937,85 евро годишно, което осигурява общо финансиране от 30 833 860,60 евро за периода 2023-2027 г. Еко схемата за поддържане и подобряване на биоразнообразието в горски екосистеми е създадена в отговор на потребността за опазване и подобряване на биологичното разнообразие, устойчиво управление на горите, която е идентифицирана в рамките на Стратегическия план на България. Интервенцията ще има принос към индикатор R.31PR Опазване на местообитанията и видовете: дял на използваната земеделска площ (ИЗП), за която са поети подпомагани задължения в подкрепа на опазването или възстановяването на биологичното разнообразие, включително земеделски практики с висока природна стойност.

|  |  |
| --- | --- |
| ***Още от ЕС и света*** |  |

**4. Министрите на земеделието от Г-7, които се срещнаха в Щутгарт на 13-14 май, осъдиха остро атаката на Русия срещу Украйна и обсъдиха какво е необходимо, за да се противодейства на вредния ефект върху световните доставки на храни.**  С приемането на комюнике, Г-7 се ангажира да намери начини да даде възможност за преход към устойчиви хранителни системи. Министрите недвусмислено осъдиха руската агресия срещу териториалната цялост и суверенитет на Украйна и се споразумяха за мерки за гарантиране на украинската и световната продоволствена сигурност и храни. Специален акцент беше поставен върху насърчаването на устойчиви и по този начин по-диверсифицирани и ефективни селскостопански вериги за доставки – на местно и регионално ниво – и върху възможностите и рисковете от улавяне на въглерод в селското стопанство. В своето комюнике министрите от Г-7 изразиха решимостта си да запазят целите си за устойчиво развитие въпреки войната в Украйна. Те се споразумяха за мерки за засилено управление на климата и опазване на биологичното разнообразие в селскостопанския сектор, които включват намаляване на антимикробната резистентност, загубите на храна и хранителните отпадъци, разширяването на биологичното земеделие и селскостопанските практики, които допринасят положително за биоразнообразието, като намалена употреба на пестициди и възможности за устойчив растеж на производителността. Министрите също така се споразумяха за насърчаване на платформи с участието на множество заинтересовани страни като Комитета на ФАО за световна продоволствена сигурност (CFS). В своето комюнике Г-7 признава ролята, която играят устойчивите селскостопански вериги за доставки в опазването на околната среда и смекчаването на изменението на климата, особено в опазването на горите. По отношение на войната в Украйна и ефектите върху глобалната продоволствена сигурност, Г-7 потвърди отново мерките, приети на извънредната им среща на 11 март 2022 г., които включват запазване на селскостопанските пазари отворени, предотвратяване на всяко спекулативно поведение, което застрашава продоволствената сигурност и премахване на ограниченията за износ. Освен това Г-7 подкрепи разширяването на дейностите, предприети от Информационната система за селскостопанските пазари на Г-20 (AMIS), за включване на мониторинг на пазарите на суровини и обеща допълнително финансиране за тази цел.